DÔVODOVÁ   SPRÁVA

Všeobecná časť

 Slovenská republika v rámci boja s drogami upravila zákonom č. 268/2000 Z.z. zaobchádzanie s chemickými látkami, ktoré je možné použiť na nezákonnú výrobu omamných látok a psychotropných látok. Pre účely tohto zákona boli predmetné látky nazvané prekurzormi.

Zákon č. 268/2000 Z.z. a jeho vykonávacia vyhláška č.  465/2000 Z.z., vytvorili dobrý právny rámec na prevenciu nezákonnej výroby omamných a psychotropných látok. Vyššie uvedené právne predpisy boli v rámci PHARE projektu - Prekurzory, podrobne analyzované expertkou určenou Európskou komisiou, ktorá skonštatovala ich pomerne dobrú kompatibilitu s predpismi EÚ pre túto oblasť. Upozornila však, že v niektorých aspektoch je právo SR prísnejšie ako európske predpisy, čo z pohľadu rovnakých pravidiel na jednotnom trhu EÚ nie je akceptovateľné.

Ďalším dôležitým aspektom vyplývajúcim z analýzy slovenských právnych predpisov bola skutočnosť, že sme do nich zaviedli pojem prekurzor, ktorý v tejto súvislosti európske predpisy nepoužívajú, pretože jeho chápanie v praxi je širšie ako definícia v zmysle zákona č. 268/2000 Z.z. Bolo odporúčané, aby slovenská republika podobne ako ostatné krajiny EÚ zmenila názov predmetného zákona v súlade s nariadeniami a smernicami EÚ tak, aby bolo jasné už z názvu, že právny predpis upravuje iba zaobchádzanie s presne vydefinovanou skupinou chemických látok, uvedených v zozname. Súčasne sme však boli upozornení, že zoznamy sú flexibilné a tieto je potrebné legislatívne ošetriť tak, aby sa vylúčila potreba novelizácie predmetného zákona po každej zmene zoznamu na úrovni EÚ.

Vzhľadom k vyššie uvedeným skutočnostiam ako aj z dôvodu, že po schválení zákona č. 268/2000 Z.z. bolo na úrovni EÚ prijatých 7 smerníc a nariadení, ktorými sa dopĺňali tie, ktoré boli do zákona č. 268/2000 Z.z. premietnuté, bol vypracovaný nový návrh zákona pre oblasť chemických látok, ktoré možno zneužiť na nezákonnú výrobu omamných a psychotropných látok.
	
	Predložený návrh zákona je harmonizovaný s príslušnými smernicami Európskej únie a dokumentmi Komisie Európskeho spoločenstva, ktoré upravujú legislatívu Spoločenstva v oblasti určených látok.

	Návrh zákona bol vypracovaný v spolupráci s Ministerstvom zdravotníctva SR, Ministerstvom vnútra SR a Colným riaditeľstvom SR, pričom zohľadňuje všetky základné ustanovenia medzinárodných dohovorov v predmetnej oblasti, ktorých signatárom je Slovenská republika. Zákon je v súlade s Ústavou SR, ako i s odporúčaniami Organizácie Spojených národov. Neoddeliteľnou súčasťou predmetnej právnej úpravy je vykonávacia vyhláška, ktorá v jednotlivých prílohách obsahuje zoznamy určených látok, ktoré sú podľa stupňa kontroly rozdelené do troch skupín, upravuje vzory žiadostí o udelenie jednorazových alebo všeobecných povolení na vývoz určených látok, vzory jednorazových alebo všeobecných povolení, ktoré udeľuje Ministerstvo hospodárstva SR, vzory prehlásení odberateľa o použití určených látok a vzory hlásení, ktoré je povinný prevádzkovateľ zasielať

 Ministerstvu hospodárstva SR ako aj zoznamy krajín, do ktorých je možné určené látky skupiny I a II vyvážať len na základe jednorazových povolení.

	Návrh zákona umožňuje ukladanie pokút za porušenie povinností ustanovených týmto zákonom, čím nebude dotknutá zodpovednosť osôb pri naplnení skutkovej podstaty trestného činu podľa § 187 (nedovolená výroba a držanie omamných a psychotropných látok, jedov a určených látok) a podľa § 188 (šírenie toxikománie) Trestného zákona.
 
	Spoločné pracovisko na sledovanie určených látok bolo zriadené medzi Ministerstvom vnútra SR a Colným riaditeľstvom SR z dôvodu zlepšenia vzájomnej komunikácie medzi zainteresovanými rezortmi s cieľom dosiahnutia plnej koordinovanosti a komplexnosti riešenia problému diverzifikácie určených látok od uplatňovania administratívno-preventívnych opatrení po vyšetrovanie podozrivých operácií vo vzťahu k domácemu trhu alebo medzinárodného obchodu.
 
	Pre príslušné orgány štátnej správy vykonávajúce dozor nad dodržiavaním ustanovení tohto zákona, si realizácia navrhovanej právnej úpravy nevyžiada zvýšené nároky na finančné prostriedky zo štátneho rozpočtu.

           Do predloženého  zákona boli transponované príslušné smernice a nariadenia citované v doložke zlučiteľnosti, ktorých prílohy nebudú tvoriť súčasť zákona, ale budú transponované vo vykonávacej vyhláške k predkladanému návrhu zákona, ktorú vydá Ministerstvo hospodárstva SR.

           Vzhľadom na vyššie uvedené skutočnosti predložený návrh zákona (dôvod pre vydanie nového zákona je najmä  zmena názvu pôvodného zákona) si nevyžiada resp. nebude mať dopad na finančné, ekonomické ani environmentálne vplyvy, vrátane vplyvu na zamestnanosť.

          Predložený návrh zákona bol dňa 28. Januára 2003 prerokovaný v Legislatívnej rade vlády Slovenskej republiky s pripomienkami a odporúčaniami, ktoré sú do predloženého nového znenia návrhu zákona zapracované a na rokovanie vlády sa nové znenie návrhu zákona predkladá bez rozporov. 

         Nové znenie návrhu zákona o zaobchádzaní s chemickými látkami, ktoré je možno zneužiť na nezákonnú výrobu omamných látok a psychotropných látok a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov je v súlade s Ústavou  Slovenskej republiky a platným právnym poriadkom Slovenskej republiky.              

DOLOŽKA ZLUČITEĽNOSTI

návrhu zákona
s právom Európskych spoločenstiev a právom Európskej únie

1.	Navrhovateľ zákona: Vláda Slovenskej republiky
2.	Názov návrhu zákona: Návrh zákona o zaobchádzaní s chemickými látkami, ktoré možno zneužiť na nezákonnú výrobu omamných látok a psychotropných látok a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov
3.	Záväzky Slovenskej republiky vo vzťahu k Európskym spoločenstvám a Európskej únii:
a)	-problematika návrhu zákona je prioritou aproximácie práva podľa čl. 70 Európskej dohody o pridružení – colné právo. V čl. 96 ods. 1 tzv. Asociačnej dohody SR prevzala na seba záväzok spolupracovať najmä na zvyšovaní účinnosti postupov a opatrení, ktorými sa čelí dodávkam a nezákonnému obchodovaniu s narkotikami a psychotropnými látkami a ktoré vedú k obmedzovaniu zneužívania týchto látok a podľa čl. 96 ods. 3 spolupráca medzi zmluvnými stranami bude zahŕňať technickú a administratívnu pomoc, ktorá by sa mohla týkať najmä nasledovných oblastí : prípravy a uplatňovania vnútroštátnych právnych predpisov, odvrátenia používania prekurzorov( látok) pre nedovolenú výrobu narkotík a psychotropných látok atď.
-problematika návrhu zákona nie je prioritou aproximácie práva podľa aktualizovaného znenia NPAA
-problematika návrhu zákona je prioritou podľa Partnerstva pre vstup, v ktorom SR prevzala na seba záväzok dokončiť zosúlaďovanie a implementáciu v rezortoch, ktoré upravuje špecifická legislatíva pre jednotlivé produkty, vrátane oblasti farmaceutických, chemických produktov a potravín
-problematika návrhu zákona je prioritou aproximácie práva podľa prílohy tzv. Bielej knihy, kapitola 21- Colná únia

-problematika návrhu zákona je prioritou aproximácie práva podľa screeningu, kapitola 1- Slobodný pohyb tovaru, časť 01.20 – Chemické látky a kapitoly 25 – Colná únia, časť 25. 06 – Vzájomná pomoc
-návrh zákona je úlohou zahrnutou do Plánu legislatívnych úloh vlády SR na rok 2003
-návrh zákona  je úlohou zahrnutou do Prioritných úloh vlády SR na rok 2003
-návrh zákona nie je prioritou vyplývajúcou pre SR z Pravidelnej správy Európskej komisie o stave pripravenosti SR na členstvo v EÚ z 9. októbra 2002
b)	V negociačnej pozícii ku kapitole 1- Slobodný pohyb tovaru prevzala SR záväzok akceptácie acquis a pripravenosti na jeho implementáciu v plnom rozsahu k referenčnému dátumu vstupu do EÚ 1.januára 2004.
 V negociačnej pozícii ku kapitole 25- Colná únia prevzala SR záväzok akceptácie acquis a pripravenosti na jeho implementáciu v plnom rozsahu k referenčnému dátumu vstupu do EÚ 1.januára 2004
4.	Problematika návrhu zákona: 
	- je upravená v práve Európskych spoločenstiev:
	V primárnom práve je problematika návrhu zákona upravená v : čl. 2, čl. 3, čl. 23, čl. 30 a čl. 152 Zmluvy o založení ES v jej amsterdamskom znení.
V sekundárnom práve je problematika návrhu zákona upravená v :
- smernici Rady 92/109/EHS o výrobe a umiestnení na trh určitých látok používaných na nezákonnú výrobu omamných a psychotropných látok v znení smernice Komisie 93/46/EHS a v znení smernice Komisie 2001/8/ES
-	nariadení Komisie 1485/96 ustanovujúcom podrobné pravidlá uplatňovania smernice Rady 92/109/EHS so zreteľom na vyhlásenia zákazníkov o konkrétnom použití určitých látok používaných pri nezákonnej výrobe omamných látok a psychotropných látok v znení nariadenia Komisie 1533/2000 
         - nariadení Rady 3677/90 ustanovujúce opatrenia, ktoré treba prijať, aby sa zabránilo        zneužívaniu určitých látok na nedovolenú výrobu omamných látok a psychotropných látok 

-	v znení nariadenia Rady 900/92, nariadenia Komisie 3769/92, nariadenia Komisie 260/2001, nariadenia Rady 1116/2001, nariadenia Rady 988/2002 a nariadenia Komisie 1232/2002
- nariadení Komisie 3769/92 ktorým sa vykonáva, mení a dopĺňa nariadenie Rady 3677/90 ustanovujúce opatrenia, ktoré treba prijať, aby sa zabránilo zneužívaniu určitých látok na nedovolenú výrobu omamných látok a psychotropných látok v znení nariadenia Komisie 1251/2001 a nariadenia Komisie 1232/2002

Preklad všetkých vyššie uvedených smerníc a nariadení existuje a nachádza sa v Centrálnej  prekladateľskej jednotke  ÚV SR. Preklad prešiel revíziou CPJ ÚV SR.
5.   Stupeň zlučiteľnosti návrhu zákona s právom Európskych spoločenstiev:
- úplná 
6.	Gestor( spolupracujúce rezorty ) : MH SR ; spolupracujúci rezort : MV SR( v zmysle uznesenia vlády SR č. 962/2001 bolo gestorstvo určené pri smernici Komisie 2001/8/ES )
7.	Účasť expertov pri príprave návrhu zákona a ich stanovisko k zlučiteľnosti návrhu zákona s právom Európskych spoločenstiev:  
Na príprave návrhu zákona sa nezúčastnil žiaden expert.

Osobitná časť

K § 1
           V odseku 1 je uvedený referenčný odkaz na transponovanú smernicu, ktorej identifikácia je obsiahnutá v prílohe zákona.
	Ustanovenie ďalej vymedzuje predmet úpravy s tým, že ďalšie ustanovenia zákona určujú podmienky pre zaobchádzanie s určenými látkami tak, aby sa zabránilo ich zneužívaniu na nezákonnú výrobu návykových látok.

K § 2
	Na účely tohto zákona sa definujú základné pojmy tak, aby boli kompatibilné s medzinárodnými dohovormi, právnymi normami, príslušnými smernicami a nariadeniami EÚ. 
	Definície sú precizované v nadväznosti najmä na povinnosti orgánov štátnej správy v oblasti kontroly príslušných ustanovení tohto zákona. Ako príklad možno uviesť definíciu pojmu „uvedenie na trh z príslušnej smernice“, pričom bol zvolený voľný preklad zhodný s terminológiou zákona o omamných látkach a psychotropných látkach s obsahom zodpoveda-júcim spomenutým kontrolným povinnostiam najmä Ministerstva vnútra SR a Colného riaditeľstva SR.

K § 3
	V súlade s právnou úpravou krajín EÚ sa navrhuje rozdelenie určených látok do troch skupín podľa stupňa kontroly pri zaobchádzaní s nimi. Zoznam určených látok bude tvoriť prílohu vykonávacieho všeobecne záväzného právneho predpisu z dôvodu operatívnejšieho vykonania prípadnej zmeny v zozname určených látok, ktorá môže vyplynúť z novoprijatých smerníc alebo nariadení EÚ. 

K § 4
	Ustanovuje sa, že s určenými látkami možno zaobchádzať len na základe povolenia na zaobchádzanie s určenými látkami a registrácie, ktoré vydáva Ministerstvo zdravotníctva SR. Ďalej sú vymedzené subjekty, ktoré sú oslobodené od povinnosti získať povolenie na zaobchádzanie alebo sa zaregistrovať. 

K § 5
	Vymedzuje sa, kto a za akých podmienok môže zaobchádzať s určenými látkami. Ustanovuje sa, kto sa na účely tohto zákona považuje za bezúhonného a z dôvodu, že ide o činnosť, ktorá môže ohroziť zdravie osôb sa vymedzuje spôsob preukazovania zdravotnej spôsobilosti.

K § 6
	Definuje sa pojem odbornej spôsobilosti, jej preukazovanie žiadateľmi, odbornými zástupcami a zamestnancami, ktorí priamo riadia vymedzenie činnosti. U ostatných zamestnancov sa vyžaduje zaškolenie na prácu s určenými látkami. Ustanovuje sa povinnosť preškoľovania, doplňovania a preskúšavania, ktoré u prevádzkovateľa a jeho odborného 

zástupcu vykonáva poverená organizácia MZ SR, ako aj povinnosť viesť o odbornej spôsobilosti príslušnú evidenciu. 

K § 7
	Výber a odborné vedomosti odborného zástupcu majú zabezpečiť vytvorenie predpokladov pre splnenie povinností prevádzkovateľom podľa tohto zákona. Odborný zástupca má určité postavenie v riadiacej činnosti, vzťah k technologickým procesom a ďalší vplyv na činnosť prevádzkovateľa. V praxi sa môže jednať o stotožnenie odborného zástupcu s majiteľom firmy, konateľa právnickej osoby, vedúceho bezpečnostného útvaru prevádzkovateľa, ale môže sa jednať aj o zodpovednú osobu v inom postavení, ktorá je oprávnená konať v mene držiteľa povolenia na zaobchádzanie s určenými látkami.

K § 8
	Žiadosť o vydanie povolenia na zaobchádzanie s určenými látkami podáva žiadateľ Ministerstvu zdravotníctva SR, ktoré je jediným oprávneným orgánom na jej posúdenie a vydanie povolenia na zaobchádzanie s určenými látkami.
	V ustanovení sú uvedené náležitosti žiadosti o vydanie povolenia na zaobchádzanie s určenými látkami, ako aj doklady, ktoré musí žiadateľ predložiť k žiadosti. Bez splnenia uvedených podmienok sa nemôže povolenie vydať.
	Ustanovenie vymedzuje, ktoré doklady má predložiť žiadateľ, ktorý chce len sprostredkovať obchod s určenými látkami, ako aj v prípade, ak je už registrovaný podľa   § 16. V prípadoch ak je žiadateľom právnická osoba zriadená podľa osobitného predpisu, priloží k žiadosti namiesto výpisu z obchodného registra overenú kópiu zriaďovacej listiny, fyzická osoba, ktorá si chce rozšíriť podnikateľskú činnosť, priloží k žiadosti kópiu živnostenského oprávnenia.

K § 9
	Ustanovenie vymedzuje prípady, v ktorých je Ministerstvo zdravotníctva oprávnené zamietnuť žiadosť o vydanie povolenia na zaobchádzanie s určenými látkami skupiny I vydané žiadateľovi podľa § 4 ods. 1.

K § 10
	Ustanovuje sa, na aké druhy činnosti sa vydáva povolenie na zaobchádzanie s prekurzormi skupiny I a určujú sa jeho náležitosti pre právnické osoby a fyzické osoby, na základe ktorých sa má identifikovať držiteľ povolenia, ako aj druh a miesto vykonávania činnosti. Vydanie povolenia podlieha správnemu poplatku. Zároveň sa určuje, že Ministerstvo zdravotníctva zašle kópiu povolenia Ministerstvu hospodárstva, spoločnému pracovisku a štátnemu ústavu.

K § 11 až 14
	Vzhľadom na to, že zaobchádzanie s určenými látkami podlieha osobitne prísnemu režimu, ustanovenia upravujú v ktorých prípadoch môže Ministerstvo zdravotníctva SR rozhodnúť o zmene údajov, pozastavení činnosti, zrušení alebo zániku povolenia na zaobchádzanie s určenými látkami vydaného prevádzkovateľovi podľa § 4 ods. 1.
	Pre uvedené prípady sa ustanovuje povinnosť Ministerstva zdravotníctva upraviť spôsob zaobchádzania s určenými látkami tak, aby sa zabránilo ich zneužívaniu na nezákonnú výrobu návykových látok. 

K § 15 a 16
	Ustanovuje sa povinnosť získať doklad o registrácii na zaobchádzanie s určenými látkami skupiny II. Táto povinnosť sa vzťahuje aj na prevádzkovateľov vyvážajúcich určené látky skupiny III v taxatívne vymedzených prípadoch. Ďalej sú uvedené náležitosti žiadosti o registráciu, ako aj doklady, ktoré musí žiadateľ priložiť k žiadosti. Bez splnenia uvedených podmienok nemôže byť žiadateľovi vydaná registrácia. 
	Tiež sú vymenované prípady, kedy Ministerstvo zdravotníctva zamietne žiadosť. 
	Ustanovujú sa náležitosti registrácie, ktorá obsahuje základné údaje ako povolenie na zaobchádzanie s prekurzormi podľa § 10 ako aj prípady, v ktorých Ministerstvo zdravotníctva rozhodne o vyznačení zmeny údajov, pozastavení činnosti a zrušení registrácie alebo zániku registrácie. 

K § 17
	Ustanovenie vymedzuje okruh prevádzkovateľov, ktorí môžu vyvážať určené látky, na základe jednorazového povolenia alebo všeobecného povolenia. Osobitná pozornosť sa venuje určeným látkam skupiny I a II, ktoré predstavujú najvyššie riziko zneužitia na nezákonnú výrobu návykových látok.
	Povolenie na vývoz prekurzorov skupiny I a II vydáva Ministerstvo hospodárstva na základe povolenia na zaobchádzanie alebo registrácie, ktoré vydáva Ministerstvo zdravotníctva. 
	Ďalej sa ustanovujú povinnosti držiteľa jednorazového povolenia alebo všeobecného povolenia ako aj povinnosti colných orgánov pri prepúšťaní určených látok do navrhovaného colného režimu. 

K § 18
	Zvýšené nebezpečenstvo zneužitia určených látok skupiny I si vyžaduje, aby Ministerstvo hospodárstva SR vydávalo jednorazové povolenie na vývoz prekurzorov skupiny I na každý jednotlivý vývoz osobitne. Dikcia obsahuje ustanovenie o procedúre postupu pri vydávaní jednorazových povolení na vývoz, ustanovuje náležitosti žiadosti o udelenie jednorazového povolenia, ako aj príslušné lehoty. Obsahuje tiež dôvody zamietnutia žiadosti o vydanie jednorazového povolenia na vývoz určených látok, ako aj prípady, kedy môže Ministerstvo hospodárstva SR zamietnuť žiadosť o udelenie jednorazového povolenia, udelené jednorazové povolenie dočasne pozastaviť alebo zrušiť. Ďalej je ustanovené, v ktorých prípadoch môže prevádzkovateľ uskutočniť vývoz určených látok skupiny I, II a III priamo alebo sprostredkovane do krajín, ktorých zoznam ustanoví Ministerstvo hospodárstva SR všeobecne záväzným právnym predpisom. Ustanovenie je v súlade s Dohovorom Organizácie spojených národov proti nedovolenému obchodu s omamnými a psychotropnými látkami z roku 1988 vrátane požiadaviek vyplývajúcich zo zmien prijatých v 2. polroku 2000 a 1. polroku 2001 na úrovni UNDCP a je zosúladené s príslušnými smernicami a nariadeniami EÚ.

K § 19
	Ustanovenie upravuje podmienky a náležitosti týkajúce sa všeobecného povolenia na vývoz určených látok skupiny II a III. Všeobecným povolením sa prevádzkovateľovi udeľuje súhrnné povolenie, na základe ktorého môže uskutočniť viacnásobný vývoz a má charakter automatickej licencie. Ďalej sa ustanovuje, kedy možno uskutočniť vývoz určených látok skupiny III bez vývozného povolenia, ak ide o dlhodobého odberateľa, ktorému  bola  určená  látka dodávaná na preukázateľné legálne použitie po dobu najmenej dvoch rokov. Je vymedzená aj povinnosť vývozcu zaregistrovať sa na Ministerstve zdravotníctva, ak 

v priebehu kalendárneho roka vyvezie určenú látku skupiny III v množstve vyššom ako je ustanovený limit Ministerstvom hospodárstva SR.

K § 20
	Ustanovuje sa povinnosť prevádzkovateľom, aby pri dovoze určených látok skupiny I vyznačili v colnom vyhlásení číslo povolenia na zaobchádzanie alebo číslo registrácie vydaných Ministerstvom zdravotníctva, ako aj oprávnenie colných orgánov kontrolovať správnosť uvedených údajov v colnom vyhlásení. 

K § 21
	Ustanovujú sa náležitosti, ktoré musia byť uvedené v prepravnom doklade sprevádzajúcom určené látky pri tranzite, ako aj povinnosť nevykonávať zásahy do takejto zásielky, ktoré by mohli zmeniť jej povahu. Ďalej sa vymedzuje, že za tranzit sa nepovažuje preprava určených látok letecky bez medzipristátia na území Slovenskej republiky.

K § 22
	Stanovujú sa podmienky pre prepravu určených látok skupiny I, ktoré je prevádzkovateľ povinný prepravovať v obaloch zapečatených individuálne overiteľnou pečaťou, označených menom a adresou odosielateľa a príjemcu. 

K § 23
	Ustanovujú sa povinnosti prevádzkovateľov pri vedení dokumentácie a obchodných dokladov s určenými látkami uvádzanými do obehu na domácom a medzinárodnom trhu. Ďalej sú taxatívne vymenované, aké náležitosti musia obsahovať obchodné doklady, ako sú faktúry, zoznamy tovaru, administratívne dokumenty, prepravné a iné zasielacie dokumenty.
	Ustanovené sú prípady, v ktorých musí prevádzkovateľ pri uvádzaní určených látok do obehu predložiť prehlásenie odberateľa o použití určených látok skupiny I a II, ako aj náležitosti prehlásenia odberateľa o použití určených látok, ktoré je povinný prevádzkovateľ predložiť dodávateľovi. Je stanovená aj doba uchovávania dokumentácie a obchodných dokladov najmenej na 3 roky, ako aj povinnosť prevádzkovateľov oznamovať každú stratu, zničenie alebo odcudzenie dokumentácie o určených látkach orgánom činným v trestnom konaní, spoločnému pracovisku a Ministerstvu hospodárstva SR. 
	Upravujú sa aj výnimky pre prevádzkovateľov, ktorí vyrábajú a uvádzajú do obehu určené látky skupiny II v ročných množstvách nižších ako sú limity ustanovené Ministerstvom hospodárstva SR. 

K § 24 a 25
	Ustanovuje sa povinnosť prevádzkovateľom viesť o svojej činnosti záznamy, ako aj povinnosť uchovávať tieto záznamy. 
	Označovanie a balenie určených látok pri ich uvádzaní do obehu sa riadi tými istými podmienkami ako balenie a označovanie iných chemických látok. Povinnosť označovať a baliť určené látky predpísaným spôsobom zaručuje ich bezpečnosť pri ich uvádzaní do obehu, vývoze, dovoze a tranzite, ktorá musí zodpovedať osobitným predpisom pre medzinárodnú prepravu.

 
K § 26
	Ustanovenie rieši prípady ako naložiť s určenou látkou, ktorá bola zhabaná alebo prepadla v prospech štátu. Táto môže byť buď predaná prevádzkovateľovi, ktorý má platné povolenie na zaobchádzanie s určenými látkami alebo pod dohľadom colných orgánov na 
náklady prevádzkovateľa zneškodnená len prevádzkovateľom, ktorý je držiteľom povolenia podľa § 10 alebo § 16. Určené látky sa zneškodňujú podľa zákona o odpadoch v znení neskorších predpisov, tak aby nebolo ohrozené zdravie obyvateľstva alebo životné prostredie.

K § 27
	Ustanovenie taxatívne vymedzuje povinnosť prevádzkovateľov plniť si voči Minis-terstvu hospodárstva SR ohlasovaciu povinnosť o množstve vyrobených určených látok, ich spotrebe a uvedení do obehu, ako aj obchodných operáciách s nimi, s cieľom získania prehľadu o pohybe určených látok na území Slovenskej republiky ako aj v medzinárodnom obchode. 
	Ďalej sa ukladá držiteľovi všeobecného povolenia, ktorý uskutočnil vývoz určených látok, nahlásiť množstvo vyvezených určených látok Ministerstvu hospodárstva SR. 
	Ustanovuje sa aj postih prevádzkovateľa za nesplnenie si ohlasovacej povinnosti voči Ministerstvu hospodárstva SR. 

K § 28
	Ustanovujú sa povinnosti prevádzkovateľov zaobchádzajúcich s určenými látkami tak, aby nedochádzalo k ich zneužívaniu a aby boli dodržané ustanovenia medzinárodných dohovorov a právny poriadok Európskej únie. Prevádzkovateľ je povinný poskytovať súhrnné informácie Ministerstvu hospodárstva SR, viesť a uchovávať dokumentáciu týkajúcu sa uvádzania určených látok do obehu a spolupracovať pri vykonávaní kontrolnej činnosti s orgánmi vykonávajúcimi kontrolnú činnosť na úseku určených látok a spoločným pracoviskom na sledovanie určených látok. Niektoré povinnosti prevádzkovateľov vychádzajú z medzinárodných poznatkov a skúseností, že väčšina obchodných operácií s určenými látkami sa uskutočňuje prostredníctvom prevádzkovateľov a sprostredkovateľov. 
	Určitá variantnosť technologických procesov umožňuje kombináciu chemických látok, ktoré nie sú kontrolované pre ich použitie na nezákonnú výrobu návykových látok, čo zdôvodňuje povinnosť informovať zo strany prevádzkovateľov orgány činné v trestnom konaní a spoločné pracovisko na sledovanie určených látok o všetkých podozrivých okolnostiach. V takýchto prípadoch prevádzkovateľ nenesie právnu zodpovednosť za to, že podal nesprávnu informáciu, pokiaľ tak neurobil úmyselne alebo z hrubej nedbanlivosti. 

K § 29
	Ustanovenie upravuje povinnosti držiteľa jednorazového povolenia alebo všeobecného povolenia pri uskutočnení vývozu určených látok, ktorý je povinný poskytovať hlásenia o objemoch vykonávaného vývozu a súhrnné informácie o vývozných operáciách s určenými látkami, ako aj oznamovaciu povinnosť pri zistení podozrivých operácií s určenými látkami. 

K § 30
	Ustanovujú sa orgány štátnej správy, ktoré sú zainteresované na kontrole zaobchádzania s určenými látkami podľa tohto zákona.

K § 31
	Úlohy stanovené Ministerstvu zdravotníctva SR sú zhrnutím povinností vyplývajúcich z tohto zákona a prijatých medzinárodných zmlúv a dohovorov. 

K § 32
	Úlohy spadajúce do pôsobnosti Ministerstva hospodárstva SR sú zhrnutím povinností vyplývajúcich z tohto zákona a prijatých medzinárodných zmlúv a dohovorov. 

K § 33
	Ustanovenie vymedzuje pôsobnosť Štátneho ústavu pre kontrolu liečiv, ktorý vydáva stanovisko k splneniu podmienok prevádzkovateľom pre zaobchádzanie s určenými látkami, vykonáva inšpekcie u držiteľov povolení na zaobchádzanie a registrovaných prevádzkovateľov, a za porušenie príslušných povinností vyplývajúcich z tohto zákona ukladá pokuty. 

K § 34
	Ustanovuje sa pôsobnosť spoločného pracoviska zriadeného z pracovníkov Ministerstva vnútra SR a Colného riaditeľstva SR, ktoré plní povinnosti pri odhaľovaní a dokumentovaní drogovej trestnej činnosti vyplývajúcej zo zneužívania určených látok na nezákonnú výrobu omamných látok a psychotropných látok. 

K § 35 a 36
	Vymedzuje sa pôsobnosť ďalších orgánov štátnej správy v oblasti kontroly prevádzkovateľov zaobchádzajúcich s určenými látkami, ako aj povinnosť vzájomnej výmeny informácií o všetkých skutočnostiach súvisiacich s porušovaním ustanovení tohto zákona.

K § 37
	Kontrolnú činnosť vykonávajú orgány štátnej správy na úseku určených látok, ktorá má administratívnu povahu. 
	Pracovníci orgánov vykonávajúcich kontrolnú činnosť sú oprávnení podľa vlastného výberu a uváženia požadovať a odoberať potrebné vzorky. Za odobratie vzorky neprislúcha žiadna náhrada. Pracovník kontroly, ktorý vzorku odobral, je povinný o tom vydať písomné potvrdenie, v ktorom uvedie dôvod a množstvo odobratia vzorky. Rozbor odobratých vzoriek sa navrhuje zveriť do pôsobnosti Ministerstva vnútra SR. 
	Vzhľadom na potrebu úzkej previazanosti s činnosťou colných orgánov, ustanovenie obsahuje oprávnenie colných orgánov požadovať ďalšie informácie od osôb, ktoré sú priamo alebo nepriamo zúčastnené na vývoze určených látok. 
	Povinnosť kontrolovať zaobchádzanie s určenými látkami vychádza z medzinárodných dohovorov, smerníc a nariadení EÚ. 

K § 38
	Ustanovujú sa prípady, kedy možno uložiť pokutu za porušenie ustanovení tohto zákona v prípadoch, ak nedošlo k naplneniu skutkovej podstaty trestného činu podľa Trestného zákona. 

       Zároveň s uložením pokuty príslušný orgán určí aj lehotu na odstránenie nedostatkov. Ak sa v tejto lehote zistené nedostatky neodstránia, môže orgán ukladajúci pokutu uložiť ďalšiu pokutu až do výšky dvojnásobku pôvodne uloženej pokuty. Pri určovaní výšky pokuty sa bude prihliadať na mieru ohrozenia zdravia, verejných záujmov a rozsah škodlivých následkov. Výnosy z pokút sú príjmom štátneho rozpočtu Slovenskej republiky. 

K § 39

            Ustanovenie upravuje konanie vo veciach upravených predloženým zákonom vo vzťahu k zakonu o spravnom konaní, ako aj  to, že pravoplatné rozhodnutia vo veciach upravených predloženým zákonom sú preskúmateľné súdom.

K § 40

	Upravuje sa, že povolenia na zaobchádzanie s určenými látkami a registrácie vydané podľa zákona č. 268/2000 Z. z. ostávajú platné do jedného roka odo dňa  nadobudnutia účinnosti tohto zákona. Tiež je upravená aj platnosť jednorazových a všeobecných povolení vydaných na vývoz alebo dovoz určených látok. 
          Ďalej sa ustanovuje povinnosť pre fyzické osoby a právnické osoby upraviť svoju činnosť podľa tohto zákona najneskôr do šiestich mesiacov od dňa nadobudnutia jeho účinnosti.
            V odseku 4 sa navrhuje nepriama novela všeobecne záväzných právných predpisov v ktorých sa v súvislosti s omamnými látkami a psychotropnými látkami používa pojem „prekurzor“, ktorý sa navrhuje nahradiť pojmom „určená látka“ podľa tohto zákona.

K § 41
	
	Navrhuje sa zrušenie zákona č. 268/2000 Z. z. o zaobchádzaní s prekurzormi omamných látok a psychotropných látok a o doplnení zákona č. 455/1991 Zb. o živnostens-kom podnikaní (živnostenský zákon) v znení neskorších predpisov, ako aj zrušenie jeho vykonávacej vyhlášky č. 465/2000 Z.z..

K Čl. II

          Uvedeným článkom sa navrhuje zmena živnostenského zákona, v ktorom je potrebné pojem „prekurzory skupiny I“ zosúladiť s pojmom zavedeným v predloženom zákone t.j. tento pojem nahradiť textom „určenými látkami skupiny I, určenými látkami skupiny II a vývoz určených látok skupiny III“.

K Čl. III

	Navrhuje sa účinnosť zákona dňom 1. septembra 2003 s výnimkou § 32 odsek 3, ktorý nadobudne účinnosť dňom nadobudnutia platnosti zmluvy o vstupe Slovenskej republiky do Európskej únie a § 18 a 19 a § 23 ods. 4 až 6 strácajú účinnosť dňom nadobudnutia platnosti zmluvy o vstupe Slovenskej republiky do Európskej únie.